Belarus muxolifati yetakchisi Svetlana Tixanovskaya Oq uyda Jo Bayden bilan uchrashdi

AQSh prezidenti Jo Bayden Oq uyda Belarus muxolifati yetakchisi Svetlana Tixanovskaya bilan uchrashdi. Bu haqda Jo Baydenning o‘zi Twitter’dagi sahifasida ma’lum qilgan.

Bayden Twitter’da Tixanovskaya bilan uchrashish o‘zi uchun katta sharaf ekanini qayd etgan va AQShning Belarus xalqining demokratiya hamda inson huquqlari himoyasini ta’minlash masalalarida qo‘llab-quvvatlashini bayon qilgan.
O‘z navbatida Svetlana Tixanovskaya Baydendan Belarusning zo‘ravonliksiz demokratiyaga erishishida yordam berishini so‘ragan. Siyosatchi mamlakatda ro‘y berayotgan hodisalar geosiyosatga aloqador emasligini ta’kidlagan va belaruslarni qo‘llab-quvvatlash AQShning asosiy burchi deb hisoblashini bildirdi.
Tixanovskaya AQShga Davlat departamentining taklifiga ko‘ra tashrif buyurgan. U okean ortida AQSh davlat kotibi Entoni Blinken, kotib o‘rinbosari Viktoriya Nuland, AQSh prezidentining milliy xavfsizlik masalalari bo‘yicha maslahatchisi Jeyk Sallivan hamda mamlakatda istiqomat qilayotgan belaruslik vatandoshlari bilan uchrashgan.
Avval iyun oyida Tixanovskaya Chexiyada Belarus prezidenti sifatida qabul qilingan, Jo Bayden esa Belarusga qarshi sanksiyalar muddatini bir yilga uzaytirgandi.